title: Регламент за изпълнение (ЕС) № 695/2014 на Комисията от 23 юни 2014 година за установяване на стандартни стойности при внос с цел определяне на входната цена на някои плодове и зеленчуци

text:
               24.6.2014

               BG

               Официален вестник на Европейския съюз

               L 183/21

         РЕГЛАМЕНТ ЗА ИЗПЪЛНЕНИЕ (ЕС) № 695/2014 НА КОМИСИЯТА
   от 23 юни 2014 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 23 юни 2014 година.

            За Комисията,

            от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 157, 15.6.2011 г., стр. 1.

      ПРИЛОЖЕНИЕ
      Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  MK

                  75,1

                  TR

                  61,5

                  ZZ

                  68,3

                  0707 00 05

                  MK

                  50,7

                  TR

                  85,3

                  ZZ

                  68,0

                  0709 93 10

                  TR

                  109,5

                  ZZ

                  109,5

                  0805 50 10

                  AR

                  109,3

                  BO

                  119,0

                  TR

                  141,7

                  ZA

                  123,1

                  ZZ

                  123,3

                  0808 10 80

                  AR

                  103,0

                  BR

                  76,7

                  CL

                  99,2

                  CN

                  130,3

                  NZ

                  130,7

                  US

                  223,4

                  ZA

                  120,8

                  ZZ

                  126,3

                  0809 10 00

                  TR

                  249,2

                  ZZ

                  249,2

                  0809 29 00

                  TR

                  310,3

                  ZZ

                  310,3

                  0809 30

                  MK

                  87,8

                  ZZ

                  87,8

         (1)  Номенклатура на държавите, определена с Регламент (ЕО) № 1833/2006 на Комисията (ОВ L 354, 14.12.2006 г., стр. 19). Код „ZZ“ означава „с друг произход“.


title: Регламент за изпълнение (ЕС) № 959/2013 на Комисията от 7 октомври 2013 година за изменение на Регламент (ЕС) № 1291/2009 относно избора на отчетни стопанства с цел определяне на доходите на земеделските стопанства

text:
               8.10.2013

               BG

               Официален вестник на Европейския съюз

               L 265/3

         РЕГЛАМЕНТ ЗА ИЗПЪЛНЕНИЕ (ЕС) № 959/2013 НА КОМИСИЯТА
   от 7 октомври 2013 година
   за изменение на Регламент (ЕС) № 1291/2009 относно избора на отчетни стопанства с цел определяне на доходите на земеделските стопанства
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1217/2009 на Съвета от 30 ноември 2009 г. относно създаване на система за събиране на счетоводна информация за доходите и икономическата дейност на земеделските стопанства в Европейската общност (1), и по-специално член 5, параграф 4 и член 7, параграф 2 от него,
   като има предвид, че:

               (1)

               В член 2 от Регламент (ЕС) № 1291/2009 на Комисията (2) се определят праговете за икономическия размер на земеделските стопанства, а в приложението към същия регламент се определя броят на отчетните стопанства по райони. Поради присъединяването на Хърватия следва да бъдат определени прагът, както и броят на отчетните стопанства за тази нова държава членка.

               (2)

               Освен това е необходимо да бъде определено в какъв срок Хърватия следва да изпрати на Комисията първия си план за избор на отчетни стопанства.

               (3)

               Структурна промяна в Италия доведе до намаляване на броя на най-малките стопанства и техния принос към съвкупната земеделска продукция, което означава, че в областта на изследване вече не е необходимо да се вземат предвид тези стопанства, за да се обхване най-значимата част от земеделската дейност. С цел да се гарантира по-ефективна представителност на италианската извадка, прагът за Италия следва да се адаптира и броят на земеделските стопанства да се коригира.

               (4)

               Поради това Регламент (ЕС) № 1291/2009 следва да бъде съответно изменен.

               (5)

               Мерките, предвидени в настоящия регламент, са в съответствие със становището на Общностния комитет по системата за земеделска счетоводна информация,

         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕС) № 1291/2009 се изменя, както следва:

               1)

               Член 2 се изменя, както следва:

                           а)

                           между тиретата за Франция и Италия се вмъква следното тире:

                                       „—

                                       :

                                       Хърватия

                                       :

                                       4 000 EUR“;

                           б)

                           тирето за Италия се заменя със следното:

                                       „—

                                       :

                                       Италия

                                       :

                                       8 000 EUR“.

               2)

               В член 5, втора алинея се добавя следното изречение:
               „За отчетната 2013 година Хърватия съобщава на Комисията своя план за избор най-късно до 31 октомври 2013 г.“

               3)

               Приложението се изменя в съответствие с приложението към настоящия регламент.

         Член 2
   Настоящият регламент влиза в сила на седмия ден след публикуването му в Официален вестник на Европейския съюз.

   За Хърватия се прилага от 2013 отчетна година.
   За Италия се прилага от 2014 отчетна година.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 7 октомври 2013 година.

            За Комисията

            Председател

         José Manuel BARROSO

      (1)  ОВ L 328, 15.12.2009 г., стр. 27.

      (2)  Регламент (ЕС) № 1291/2009 на Комисията от 18 декември 2009 г. относно избора на отчетни стопанства с цел определяне на доходите на земеделските стопанства (ОВ L 347, 24.12.2009 г., стр. 14).

      ПРИЛОЖЕНИЕ

                  1)

                  В приложението към Регламент (ЕС) № 1291/2009 се вмъква следният ред между редовете за Франция и Италия:

                              „860

                              ХЪРВАТИЯ

                              1 251“

                  2)

                  Редовете относно Италия се заменят със следното:

                              „ИТАЛИЯ

                              221

                              Valle D’Aosta

                              170

                              222

                              Piemonte

                              594

                              230

                              Lombardia

                              717

                              241

                              Trento

                              282

                              242

                              Bolzano

                              338

                              243

                              Veneto

                              707

                              244

                              Friuli

                              451

                              250

                              Liguria

                              431

                              260

                              Emilia Romagna

                              873

                              270

                              Toscana

                              577

                              281

                              Marche

                              452

                              282

                              Umbria

                              460

                              291

                              Lazio

                              587

                              292

                              Abruzzo

                              572

                              301

                              Molise

                              342

                              302

                              Campania

                              667

                              303

                              Calabria

                              510

                              311

                              Puglia

                              723

                              312

                              Basilicata

                              400

                              320

                              Sicilia

                              706

                              330

                              Sardegna

                              547

                              Общо Италия

                              11 106“


title: Регламент за изпълнение (ЕС) № 873/2014 на Комисията от 8 август 2014 година относно класирането на някои стоки в Комбинираната номенклатура

text:
               13.8.2014

               BG

               Официален вестник на Европейския съюз

               L 240/2

         РЕГЛАМЕНТ ЗА ИЗПЪЛНЕНИЕ (ЕС) № 873/2014 НА КОМИСИЯТА
   от 8 август 2014 година
   относно класирането на някои стоки в Комбинираната номенклатура
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
   като има предвид, че:

               (1)

               С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87, е необходимо да се приемат мерки относно класирането на стоките, посочени в приложението към настоящия регламент.

               (2)

               Регламент (ЕИО) № 2658/87 определя общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.

               (3)

               Съгласно тези общи правила стоките, описани в колона 1 от таблицата в приложението, следва да бъдат класирани в кодовете по КН, посочени в колона 2, на основание на посоченото в колона 3 от същата таблица.

               (4)

               Целесъобразно е да се предвиди обвързващата тарифна информация, издадена по отношение на стоките, обхванати от настоящия регламент, която не е в съответствие с настоящия регламент, да може да продължи да бъде използвана от титуляря за известен период от време съгласно член 12, параграф 6 от Регламент (ЕИО) № 2913/92 на Съвета (2). Този период следва да бъде определен на три месеца.

               (5)

               Мерките, предвидени в настоящия регламент, са в съответствие със становището на Комитета по Митническия кодекс,

         ПРИЕ НАСТОЯЩИЯ РЕГЛАМЕНТ:
   Член 1
   Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
   Член 2
   Обвързващата тарифна информация, която не е в съответствие с настоящия регламент, може да продължи да бъде използвана съгласно член 12, параграф 6 от Регламент (ЕИО) № 2913/92 за срок от три месеца от датата на влизане в сила на настоящия регламент.
   Член 3
   Настоящият регламент влиза в сила на двадесетия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 8 август 2014 година.

            За Комисията,

            от името на председателя,

         Martine REICHERTS

            Член на Комисията

      (1)  ОВ L 256, 7.9.1987 г., стр. 1.

      (2)  Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (ОВ L 302, 19.10.1992 г., стр. 1).

      ПРИЛОЖЕНИЕ

                  Описание на стоките

                  Класиране
                  (код по КН)

                  Основания

                  (1)

                  (2)

                  (3)

                              1.

                              Артикул, състоящ се от кръгла част с диаметър приблизително 15 cm и подобно на тръба удължение, с дължина приблизително 20 cm.
                              От горната си страна артикулът има кръгъл отвор, който позволява постъпването на въздух. От долната си страна, към края на удължението, продуктът има пластмасов вентил.
                              Външната повърхност се състои от две части, изработени от текстилен материал, който има покритие от вътрешната страна, като двете части са залепени една за друга.
                              Вътре се намира цилиндър с кръгла основа, изработен от пенопласт, с отвор в средата.
                              Като се покрие кръглият отвор от горната страна и се приложи натиск, въздухът се изтласква през удължението и вентила, за да напомпа специфичен надуваем дюшек.
                              Артикулът е представен като мини помпа.
                              (Вж. снимка А) (1)

                  8414 20 80

                  Класирането се определя от общи правила 1 и 6 за тълкуване (ОПТ) на Комбинираната номенклатура и от текстовете на кодове по КН 8414, 8414 20 и 8414 20 80.
                  Предвид обективните си характеристики артикулът представлява ръчна помпа за въздух, която се задвижва само от човешка сила. Ръчните помпи, които се задвижват само от човешка сила и които са проектирани за напомпване на специфични въздушни дюшеци, попадат в подпозиции 8414 20 20 и 8414 20 80 (вж. също обяснителните бележки към Комбинираната номенклатура (ОБКН), подпозиции 8414 20 20 и 8414 20 80).
                  Поради това артикулът трябва да бъде класиран в код по КН 8414 20 80 като „други ръчни въздушни помпи“.

                              2.

                              Артикул с формата на бъбрек (с приблизителни размери 35 cm × 17 cm) с подобно на тръба удължение (с дължина приблизително 25 cm), който има три вентила.
                              От долната страна на артикула има клапан, който позволява постъпването на въздух. От горната страна има два пластмасови вентила в края на удължението, разположени един до друг.
                              Външната повърхност се състои от две части, изработени от текстилен материал, който има покритие от вътрешната страна, като двете части са залепени една за друга.
                              Вътре се намира овална част от пенопласт с отвор. Този отвор на долната си страна е оборудван с клапан.
                              Като се покрие клапанът от долната страна и се приложи натиск, въздухът се изтласква през удължението и най-отдалечения вентил, за да напомпа специфичен надуваем дюшек.
                              Артикулът е представен като мини помпа. Може също така да се използва като възглавница, като единият от вентилите в удължението се закопчава за другия, и по този начин се предотврати изпускането на въздух от артикула.
                              (Вж. снимка Б) (1)

                  8414 20 80

                  Класирането се определя от ОПТ 1, ОПТ 3, буква в) и ОПТ 6 и от текстовете на кодове по КН 8414, 8414 20 и 8414 20 80.
                  От една страна, артикулът е надуваема възглавница и като такъв попада в артикулите за къмпинг, които са обхванати от позиция 6306 (вж. също обяснителните бележки към Хармонизираната система за позиция 6306 (5). От друга страна, артикулът също така представлява ръчна помпа за въздух, задвижвана само с човешка сила и предназначена да напомпва специфичен надуваем дюшек, която като такава е обхваната от позиция 8414 (вж. също ОБКН за подпозиции 8414 20 20 и 8414 20 80).
                  Тъй като никоя от двете позиции не е по-конкретна от другата по смисъла на ОПТ 3, буква а) и тъй като артикулът не може да бъде класиран чрез позоваване на ОПТ 3, буква б), той трябва да се класира в последната по реда на номериране позиция между двете позиции (6306 и 8414), които еднакво могат да се вземат предвид по смисъла на ОПТ 3, буква в).
                  Поради това артикулът трябва да бъде класиран в код по КН 8414 20 80 като „други ръчни въздушни помпи“.

                  Снимка A

                  Снимка Б

         (1)  Изображението е само за информация.


title: Регламент за изпълнение (ЕС) 2017/493 на Комисията от 21 март 2017 година относно освобождаването на гаранции във връзка с тарифните квоти на Съюза за внос на месо от домашни птици с произход от Украйна, управлявани съгласно Регламент за изпълнение (ЕС) 2015/2078

text:
               22.3.2017

               BG

               Официален вестник на Европейския съюз

               L 76/16

         РЕГЛАМЕНТ ЗА ИЗПЪЛНЕНИЕ (ЕС) 2017/493 НА КОМИСИЯТА
   от 21 март 2017 година
   относно освобождаването на гаранции във връзка с тарифните квоти на Съюза за внос на месо от домашни птици с произход от Украйна, управлявани съгласно Регламент за изпълнение (ЕС) 2015/2078
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 187, букви а), в) и г) от него,
   като има предвид, че:

               (1)

               С Регламент за изпълнение (ЕС) 2015/2078 на Комисията (2) се откриват и управляват тарифни квоти на Съюза за внос на месо от домашни птици с произход от Украйна.

               (2)

               След потвърждение на случаите на високопатогенна инфлуенца по птиците (HPAI) по домашните птици на територията на Украйна от 30 ноември 2016 г. и съгласно изискванията по член 9 от Регламент (ЕО) № 798/2008 на Комисията (3), на които трябва да отговарят държавите, за да бъдат считани за свободни от високопатогенна инфлуенца по птиците, територията на Украйна не би могла да бъде считана за свободна от тази болест. Вследствие на това украинските органи не бяха в състояние да издават ветеринарните сертификати, необходими за износ на домашни птици и продукти от домашни птици за Съюза.

               (3)

               Въз основа на информацията, предоставена от Украйна, с Регламент за изпълнение (ЕС) 2017/193 на Комисията (4) беше изменен, наред с другото, Регламент (ЕО) № 798/2008 с цел ограниченията за въвеждането в Съюза на пратки от домашни птици и продукти от домашни птици да бъдат прилагани само за зоните в Украйна, засегнати от HPAI. В резултат на това, считано от 7 февруари 2017 г. украинските органи могат да издават ветеринарни сертификати за износ за Съюза на домашни птици и продукти от домашни птици от зони, незасегнати от високопатогенна инфлуенца по птиците.

               (4)

               Вследствие на това операторите, които са получили права за внос и лицензии за внос за извършването на внос на месо от домашни птици в рамките на тарифните квоти за внос, посочени в Регламент за изпълнение (ЕС) 2015/2078, за периода на тарифната квота от 1 януари до 31 декември 2016 г., не бяха в състояние да получат продуктите в периода от 30 ноември 2016 г. до 31 декември 2016 г. Освен това на операторите, които са получили права за внос за тарифната квота за подпериода от 1 януари до 31 март 2017 г., ще им бъде трудно да получат продуктите, като се има предвид ограничението за внос, което беше в сила чак до 7 февруари 2017 г., както и фактът, че ограниченията продължават да действат за някои зони в Украйна.

               (5)

               Следователно е необходимо да се предвиди освобождаването, при определени условия, на гаранциите, внесени във връзка с тези права за внос, както и с последващите лицензии за внос, които не са били използвани до 31 декември 2016 г., както и във връзка с правата за внос, които не са били използвани до 31 декември 2017 г.

               (6)

               Тъй като тази мярка може да засяга гаранции, внесени в края на 2015 г. или началото на 2016 г., операторите следва да могат да поискат освобождаването им във възможно най-кратък срок. Следователно настоящият регламент следва да влезе в сила в деня след публикуването му.

               (7)

               Мерките, предвидени в настоящия регламент, са в съответствие със становището на Комитета за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   Освобождаване на гаранции, свързани с периода от 1 януари до 31 декември 2016 г.
   1.   По искане на засегнатите оператори гаранциите, свързани с права за внос и лицензии за внос, внесени съответно съгласно член 3, параграф 2 и член 4, параграф 4 от Регламент за изпълнение (ЕС) 2015/2078, се освобождават, при условие че правата или лицензиите за внос са били използвани само отчасти или изобщо не са били използвани до 31 декември 2016 г.
   2.   Посочените в параграф 1 гаранции се освобождават пропорционално на правата и лицензиите за внос, които не са били използвани до 31 декември 2016.
   Член 2
   Освобождаване на гаранции, свързани с периода от 1 януари до 31 декември 2017 г.
   1.   По искане на засегнатите оператори гаранциите, свързани с права за внос, предоставени по отношение на подпериода от 1 януари до 31 март 2017 г., внесени съгласно член 3, параграф 2 от Регламент за изпълнение (ЕС) 2015/2078, се освобождават, при условие че правата за внос са били използвани само отчасти или изобщо не са били използвани до 31 декември 2017 г.
   2.   Посочените в параграф 1 гаранции се освобождават пропорционално на правата за внос, които не са били използвани до 31 декември 2017.
   Член 3
   Влизане в сила
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 21 март 2017 година.

            За Комисията

            Председател

         Jean-Claude JUNCKER

      (1)  ОВ L 347, 20.12.2013 г., стр. 671.

      (2)  Регламент за изпълнение (ЕС) 2015/2078 на Комисията от 18 ноември 2015 г. за откриване и управление на тарифни квоти на Съюза за внос на месо от домашни птици с произход от Украйна (ОВ L 302, 19.11.2015 г., стр. 63).

      (3)  Регламент (ЕО) № 798/2008 на Комисията от 8 август 2008 г. за установяване на списък от трети страни, територии, зони или компартменти, от които са разрешени вносът и транзитът през Общността на домашни птици и продукти от домашни птици, и относно изискванията за ветеринарно сертифициране (ОВ L 226, 23.8.2008 г., стр. 1).

      (4)  Регламент за изпълнение (ЕС) 2017/193 на Комисията от 3 февруари 2017 г. за изменение, във връзка с високопатогенна инфлуенца по птиците, на приложение II към Решение 2007/777/ЕО и приложение I към Регламент (ЕО) № 798/2008 по отношение на вписванията за Украйна в списъците на трети държави, от които е разрешено въвеждането в ЕС на определени стоки (ОВ L 31, 4.2.2017 г., стр. 13).


title: Регламент за изпълнение (ЕС) 2015/2350 на Съвета от 16 декември 2015 година за прилагане на Регламент (ЕС) № 36/2012 относно ограничителни мерки с оглед на положението в Сирия

text:
               17.12.2015

               BG

               Официален вестник на Европейския съюз

               L 331/1

         РЕГЛАМЕНТ ЗА ИЗПЪЛНЕНИЕ (ЕС) 2015/2350 НА СЪВЕТА
   от 16 декември 2015 година
   за прилагане на Регламент (ЕС) № 36/2012 относно ограничителни мерки с оглед на положението в Сирия
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕС) № 36/2012 на Съвета от 18 януари 2012 г. относно ограничителни мерки с оглед на положението в Сирия и за отмяна на Регламент (ЕС) № 442/2011 (1), и по-специално член 32, параграф 1 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 18 януари 2012 г. Съветът прие Регламент (ЕС) № 36/2012.

               (2)

               Едно лице и две образувания следва да бъдат заличени от списъка на физическите и юридическите лица, образуванията и органите, спрямо които се прилагат ограничителните мерки, съдържащи се в приложение II към Регламент (ЕС) № 36/2012.

               (3)

               Поради това Регламент (ЕС) № 36/2012 следва да бъде съответно изменен,

         ПРИЕ НАСТОЯЩИЯ РЕГЛАМЕНТ:
   Член 1
   Приложение II към Регламент (ЕС) № 36/2012 се изменя, както е посочено в приложението към настоящия регламент.
   Член 2
   Настоящият регламент влиза в сила в деня след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 16 декември 2015 година.

            За Съвета

            Председател

         C. DIESCHBOURG

      (1)  ОВ L 16, 19.1.2012 г., стр. 1.

      ПРИЛОЖЕНИЕ
      Лицето и двете образувания, изброени по-долу, както и свързаните с тях вписвания, се заличават от списъка, съдържащ се в приложение II към Регламент (ЕС) № 36/2012:
      A.   Лица
      № 205. Samir Hamsho
      Б.   Образувания
      № 68. Syria Steel SA
      № 69. Al Buroj Trading


title: Регламент за изпълнение (ЕС) № 1079/2012 на Комисията от 16 ноември 2012 година за определяне на изисквания за честотно отстояние между гласовите канали за Единното европейско небе  текст от значение за ЕИП

text:
               17.11.2012

               BG

               Официален вестник на Европейския съюз

               L 320/14

         РЕГЛАМЕНТ ЗА ИЗПЪЛНЕНИЕ (ЕС) № 1079/2012 НА КОМИСИЯТА
   от 16 ноември 2012 година
   за определяне на изисквания за честотно отстояние между гласовите канали за Единното европейско небе
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 552/2004 на Европейския парламент и на Съвета от 10 март 2004 г. относно оперативната съвместимост на европейската мрежа за управление на въздушното движение (Регламент за оперативна съвместимост) (1), и по-специално член 3, параграф 5 от него,
   като има предвид, че:

               (1)

               Комисията издаде мандат на Евроконтрол в съответствие с член 8, параграф 1 от Регламент (ЕО) № 549/2004 на Европейския парламент и на Съвета от 10 март 2004 г. за определяне на рамката за създаването на Единно европейско небе (рамков регламент) (2) да разработи изисквания за съгласувано въвеждане на гласови комуникации въздух-земя, използващи канално отстояние от 8,33 kHz. Настоящият регламент се основава на получения в резултат на това мандатен доклад от 12 юли 2011 г.

               (2)

               Първата фаза на мандата доведе до приемането на Регламент (ЕО) № 1265/2007 на Комисията от 26 октомври 2007 г. за определяне на изисквания за честотно отстояние между гласовите канали въздух-земя за Единното европейско небе (3), целящ съгласуваното въвеждане на гласови комуникации въздух-земя, използващи канално отстояние от 8,33 kHz, във въздушното пространство над полетно ниво (FL) 195.

               (3)

               Специфичните разпоредби на Регламент (ЕО) № 1265/2007, отнасящи се главно до процедурите, бяха вече приложими във въздушното пространство под полетно ниво 195.

               (4)

               Предишните конвертирания към канално отстояние от 8,33 kHz над полетно ниво 195 намалиха проблема с недостига на радиочестоти, но не го отстраниха напълно. Много държави-членки все повече се затрудняват да задоволят исканията за предоставяне на нови радиочестоти в определената за въздушна подвижна радиослужба лента 117,975—137 MHz („лентата от УКВ обхвата“ (VHF band).

               (5)

               Единствената реалистична възможност за решаване в средно- до дългосрочен план на проблема с недостига на честоти в лентата от УКВ обхвата е по-нататъшното разгръщане на гласови комуникации въздух-земя, използващи канално отстояние от 8,33 kHz.

               (6)

               Неспособността да се задоволят бъдещи искания за предоставяне на радиочестоти ще забави или ще направи невъзможни подобренията за повишаване на капацитета на въздушното пространство и ще доведе до увеличаване на закъсненията с последващи значителни разходи.

               (7)

               Управителният орган на мрежата, въведен с Регламент (ЕС) № 677/2011 на Комисията от 7 юли 2011 г. за определяне на подробни правила за прилагане на мрежовите функции за управление на въздушното движение (УВД) и за изменение на Регламент (ЕС) № 691/2010 (4), координира и хармонизира процесите и процедурите с цел повишаване на ефикасността на управление на аеронавигационните честоти. Той също така координира ранното установяване на потребностите и разрешаването на проблемите с радиочестотите.

               (8)

               С хармонизираното използване на радиочестотите в цялото европейско въздушно пространство под отговорността на държавите-членки за конкретни приложения допълнително ще се оптимизира използването на ограничените ресурси на радиочестотния спектър. Поради това конвертирането към честотно отстояние от 8,33 kHz между каналите следва да е съобразено с възможните действия на управителния орган на мрежата за хармонизирано използване на радиочестотите главно от авиацията с общо предназначение за комуникации въздух-въздух и за специфични приложения, свързани с авиацията с общо предназначение.

               (9)

               Инвестициите, направени вследствие на Регламент (ЕО) № 1265/2007, значително намалиха разходите за въвеждане на канално отстояние от 8,33 kHz във въздушното пространство под полетно ниво 195 за доставчиците на аеронавигационно обслужване и за операторите, летящи над полетно ниво 195.

               (10)

               Изискванията за въздухоплавателните средства от авиацията с общо предназначение, опериращи по правилата за визуални полети, да бъдат оборудвани с радиотелефони, пригодени за канално отстояние от 8,33 kHz, ще породят значителни разходи при ограничени експлоатационни ползи за тези въздухоплавателни средства.

               (11)

               Спецификацията ED-23B на Европейската организация за оборудване за гражданското въздухоплаване (Eurocae) следва да се счита за достатъчно средство за доказване на съответствие по отношение на възможностите на бордовото оборудване.

               (12)

               Бордовото оборудване, отговарящо на спецификацията ED-23Б на Eurocae, осигурява комуникации с подобрени характеристики. Поради това по възможност то следва да се счита за предпочитан вариант пред ED-23Б.

               (13)

               В разпоредбите за държавните въздухоплавателни средства следва да се вземат предвид техните специфични ограничения, като се предвидят подходящи срокове за въвеждане.

               (14)

               Настоящият регламент следва да не обхваща военните операции и учения, в съответствие с член 1, параграф 2 от Регламент (ЕО) № 549/2004.

               (15)

               Докато се намери подходяща алтернатива, държавите-членки, които прилагат комбинираните изисквания на Организацията на Северноатлантическия договор („НАТО“) за радиочестотите, следва да запазят за честотата 122,1 MHz каналното отстояние от 25 kHz за нуждите на държавните въздухоплавателни средства, които не са оборудвани с радиотелефони, пригодени за канално отстояние от 8,33 kHz.

               (16)

               С оглед на поддържането или повишаването на съществуващите равнища на безопасност на операциите, държавите-членки следва да гарантират, че заинтересованите страни извършват оценка на безопасността, включваща процеси по установяване на опасностите, оценка и намаляване на риска. Хармонизираното осъществяване на тези процеси по отношение на системите, обхванати от настоящия регламент, изисква определянето на конкретни изисквания за безопасност към всички изисквания по отношение на оперативната съвместимост и експлоатационните характеристики.

               (17)

               В съответствие с Регламент (ЕО) № 552/2004 правилата за осъществяване на оперативната съвместимост следва да описват конкретните процедури за оценка на съответствието, които се прилагат за оценка на съответствието или на годността за използване на съставните части, както и за проверка на системите.

               (18)

               Нивото на развитие на пазара на съставни части, за които се прилага настоящият регламент, е такова, че тяхното съответствие или годност за използване могат да бъдат оценени чрез вътрешен производствен контрол, като се използват процедурите, основаващи се на модул А от приложение II към Решение № 768/2008/ЕО на Европейския парламент и на Съвета от 9 юли 2008 г. относно обща рамка за предлагането на пазара на продукти и за отмяна на Решение 93/465/ЕИО на Съвета (5).

               (19)

               С оглед на яснота, Регламент (ЕО) № 1265/2007 следва да бъде отменен.

               (20)

               Мерките, предвидени в настоящия регламент, са в съответствие със становището на Комитета за единно небе,

         ПРИЕ НАСТОЯЩИЯ РЕГЛАМЕНТ:
   Член 1
   Предмет
   Настоящият регламент установява изискванията за съгласуваното въвеждане на гласови комуникации въздух-земя, използващи канално отстояние от 8,33 kHz.
   Член 2
   Приложно поле
   1.   Настоящият регламент се прилага за всички радиотелефони, функциониращи в определената за въздушна подвижна радиослужба честотна лента 117,975—137 MHz („лентата от УКВ обхвата“), включително системите, техните съставни части и свързаните с тях процедури.
   2.   Настоящият регламент се прилага за системите за обработка на полетни данни, обслужващи органи за контрол на въздушното движение, предоставящи услуги на общия въздушен трафик, техните съставни части и свързаните с тях процедури.
   3.   Настоящият регламент се прилага за всички полети, изпълнявани като общ въздушен трафик във въздушното пространство на региона EUR по Международната организация за гражданско въздухоплаване (ИКАО), където държавите-членки са отговорни за осигуряването на обслужване на въздушното движение в съответствие с Регламент (ЕО) № 550/2004 на Европейския парламент и на Съвета (6).
   4.   Изискванията за конвертиране не се прилагат спрямо предоставянията на радиочестоти:

               а)

               за които се запазва канално отстояние от 25 kHz за следните честоти:

                           i)

                           аварийната честота (121,5 MHz);

                           ii)

                           допълнителната честота за операции по издирване и спасяване (123,1 MHz);

                           iii)

                           честотите на цифровата УКВ връзка (VDL) (136,725 MHz, 136,775 MHz, 136,825 MHz, 136,875 MHz, 136,925 MHz и 136,975 MHz); и

                           iv)

                           честотите, на които работи системата ACARS за комуникации с въздухоплавателни средства (131,525 MHz, 131,725 MHz и 131,825 MHz);

               б)

               когато се използва изместване на носещата честота в рамките на каналното отстояние от 25 kHz.

         5.   Не се изисква пригодност за канално отстояние от 8,33 kHz на радиотелефони, предвидени за експлоатация изключително на една или няколко предоставени честоти, за които ще се запази канално отстояние от 25 kHz.
   Член 3
   Определения
   За целите на настоящия регламент се прилагат определенията, предвидени в член 2 от Регламент (ЕО) № 549/2004. Прилагат се и следните определения:

               1.

               „канал“ означава цифрово обозначение, използвано при настройката на радиотехническо оборудване за гласова комуникация, което позволява еднозначно разпознаване на приложимата честота за радиовръзка и на съответното канално отстояние;

               2.

               „канално отстояние от 8,33 kHz“ означава отстояние между канали, при което номиналните централни честоти на каналите са разделени с 8,33 kHz една от друга;

               3.

               „радиотелефон“ означава всяко вградено, преносимо или държано в ръка устройство, предназначено за радиопредаване и/или радиоприемане в лентата от УКВ обхвата;

               4.

               „централен регистър“ означава регистър, в който националният орган за управление на радиочестотите вписва за всяко предоставяне на радиочестота необходимите оперативни, технически и административни данни в съответствие с Регламент (ЕС) № 677/2011;

               5.

               „конвертиране към 8,33 kHz“ означава подмяна на вписано в централния регистър предоставяне на радиочестота, за която се използва канално отстояние от 25 kHz, с предоставяне на радиочестота, за която се използва канално отстояние от 8,33 kHz;

               6.

               „предоставяне на честота“ означава разрешението, дадено от държава-членка за използване на радиочестота или радиочестотен канал при точно определени условия с цел експлоатация на радиооборудване;

               7.

               „оператор“ означава лице, организация или предприятие, осъществяващо или предлагащо услуги по експлоатация на въздухоплавателни средства;

               8.

               „полети по правилата за визуални полети“ означава всички полети по правилата за осъществяване на визуални полети, определени в приложение 2 към Чикагската конвенция за международното гражданско въздухоплаване от 1944 г. („Чикагската конвенция“);

               9.

               „държавно въздухоплавателно средство“ означава всяко въздухоплавателно средство, което се използва от военни структури, митнически органи или полицията;

               10.

               „функциониране с изместена носеща честота“ означава случай, в който зададеното работно покритие не може да бъде осигурено от един-единствен наземен радиопредавател и, с цел да се сведат до минимум проблемите с радиосмущенията, сигналите от два или повече наземни радиопредавателя се изместват спрямо номиналната централна честота на канала;

               11.

               „радиооборудване на въздухоплавателно средство“ означава един или повече радиотелефони, които се намират на борда на въздухоплавателното средство и се използват от упълномощен за това член на екипажа по време на полет;

               12.

               „подновяване на радиотелефон“ означава подмяната на радиотелефон с друг от различен модел или с различен каталожен номер;

               13.

               „зададено работно покритие означава частта от въздушното пространство, в която се предоставя определена радиоуслуга и за нея се осигурява защита на съответната честота;

               14.

               „орган за контрол на въздушното движение“ („орган за КВД“) означава според случая районен контролен център, орган за контрол на подхода или летищна контролна кула;

               15.

               „работна позиция“ означава обзавеждането и техническото оборудване, на които член на персонала за обслужване на въздушното движение („ОВД“) изпълнява задачи във връзка с оперативните си задължения;

               16.

               „радиотелефония“ означава форма на радиовръзка, която е предназначена главно за обмен на информация в речева форма;

               17.

               „писмо за споразумение“ означава споразумение между два съседни органа за ОВД, в което се уточнява как да се съгласуват техните съответни отговорности по отношение на ОВД;

               18.

               „интегрирана система за първоначална обработка на полетни планове“ (IFPS) означава система в състава на Европейската мрежа за управление на въздушното движение, посредством която във въздушното пространство, попадащо в обхвата на настоящия регламент, се предоставя услуга за централизирана обработка и разпределение на полетни планове, включваща приемането, утвърждаването и разпределението на полетни планове;

               19.

               „държавно въздухоплавателно средство от транспортен тип“ означава държавно въздухоплавателно средство с неподвижно крило, предназначено за превоза на хора и/или товари.

               20.

               „оператор на летище“ означава ръководният орган на летище съгласно определението в Регламент (ЕИО) № 95/93 (7);

               21.

               „комуникация за оперативно управление“ означава комуникацията, осъществявана от операторите на въздухоплавателни средства, която също така влияе върху безопасността на въздушния транспорт, редовността и ефикасността на полетите.

         Член 4
   Изисквания по отношение на оперативната съвместимост и експлоатационните характеристики на радиооборудването
   1.   Производителите на радиотелефони, предвидени за експлоатация в лентата от УКВ обхвата, или техните упълномощени представители, установен в Съюза, гарантират, че от 17 ноември 2013 г. всички радиотелефони, пускани на пазара, са пригодени за канално отстояние от 8,33 kHz.
   2.   Доставчиците на аеронавигационно обслужване, операторите и другите ползватели или собственици на радиотелефони гарантират, че цялото радиооборудване, въведено в експлоатация от 17 ноември 2013 г., е пригодено за канално отстояние от 8,33 kHz.
   3.   Държавите-членки гарантират, че въздухоплавателните средства, за които първоначален индивидуален сертификат за летателна годност или разрешение за отделен полет е издаден(о) за първи път в Съюза от 17 ноември 2013 г. и за които се изисква радиооборудване, са съоръжени с радиотелефони, пригодени за канално отстояние от 8,33 kHz.
   4.   Доставчиците на аеронавигационно обслужване, операторите и другите ползватели или собственици на радиотелефони гарантират, че от 17 ноември 2013 г. техните радиотелефони в случаите, когато подлежат на подновяване, са пригодени за канално отстояние от 8,33 kHz.
   5.   Държавите-членки гарантират, че не по-късно от 31 декември 2017 г. всички радиотелефони са пригодени за канално отстояние от 8,33 kHz с изключение на наземните радиотелефони, експлоатирани от доставчиците на аеронавигационно обслужване.
   6.   В допълнение към пригодността за канално отстояние от 8,33 kHz, оборудването, посочено в параграфи 1-5, трябва да може да се настройва на канали с честотно отстояние 25 kHz между тях.
   7.   Ползвателите или собствениците на наземни радиотелефони, пригодени за канално отстояние от 8,33 kHz, гарантират, че експлоатационните характеристики на тези радиотелефони, както и на наземната съставна част на предавателя/приемника, са в съответствие със стандартите на ИКАО, посочени в точка 1 от приложение II.
   8.   Ползвателите или собствениците на пригодено за канално отстояние от 8,33 kHz радиооборудване на въздухоплавателни средства гарантират, че експлоатационните характеристики на тези радиотелефони са в съответствие със стандартите на ИКАО, посочени в точка 2 от приложение II.
   Член 5
   Задължения на операторите
   1.   Операторът на дадено въздухоплавателно средство не го експлоатира над полетно ниво 195, ако радиооборудването на въздухоплавателното средство не е пригодено за канално отстояние от 8,33 kHz.
   2.   От 1 януари 2014 г. операторът на дадено въздухоплавателно средство него експлоатира по правилата за полети по прибори във въздушното пространство клас A, B или C на държавите-членки, посочени в приложение I, ако радиооборудването на въздухоплавателното средство не е пригодено за канално отстояние от 8,33 kHz.
   3.   По отношение на изискванията за канално отстояние от 8,33 kHz на радиооборудването на въздухоплавателното средство, посочени в параграф 2, операторът на дадено въздухоплавателно средство не го експлоатира по правилата за визуални полети в зони, за радиокомуникациите в които се прилага канално отстояние 8,33 kHz, ако радиооборудването на въздухоплавателното средство не е пригодено за канално отстояние от 8,33 kHz.
   4.   Без да се засягат разпоредбите на член 2, параграф 5, от 1 януари 2018 г. операторът на дадено въздухоплавателно средство не го експлоатира във въздушно пространство, за което се изисква наличието на борда на радиотелефон, ако радиооборудването на въздухоплавателното средство не е пригодено за канално отстояние от 8,33 kHz.
   Член 6
   Изисквания по отношение на конвертиранията към канално отстояние от 8,33 kHz
   1.   Държавите-членки гарантират, че за сектори с долна граница при или над полетно ниво 195 за всички предоставени радиочестоти се преминава към канално отстояние от 8,33 kHz.
   2.   Ако при извънредни обстоятелства не е възможно спазването на параграф 1, държавите-членки съобщават причините за това на Комисията.
   3.   Държавите-членки, посочени в приложение I, осъществяват не по-късно от 31 декември 2014 г. определен брой конвертирания към канално отстояние от 8,33 kHz, който да е равен поне на 25 % от общия брой на предоставянията на радиочестоти при канално отстояние от 25 kHz, регистрирани в централния регистър и разпределени към специфичен районен контролен център („РКЦ“) в държава-членка. Тези конвертирания не са ограничени до предоставянията на радиочестоти на РКЦ и не включват предоставянията на радиочестоти за комуникация за оперативно управление.
   4.   В общия брой на държавните предоставяния на РКЦ на радиочестоти при канално отстояние от 25 kHz, посочени в параграф 3, не се вземат предвид:

               а)

               предоставянията на радиочестоти, когато се използва изместване на носещата честота в каналното отстояние от 25 kHz;

               б)

               предоставянията на радиочестоти, за които се запазва канално отстояние от 25 kHz поради изискване за безопасност;

               в)

               предоставянията на радиочестоти при канално отстояние 25 kHz, използвани за нуждите на държавни въздухоплавателни средства.

         5.   Държавите-членки, посочени в приложение I, съобщават не по-късно от 31 декември 2013 г. на Комисията броят на конвертиранията, които могат да бъдат осъществени съгласно параграф 3.
   6.   Ако целта от 25 %, определена в параграфи 3 и 4, не може да бъде постигната, държавите-членки предоставят в съобщенията си до Комисията обосновка защо не е постигната целта от 25 % и да предложат алтернативна дата, до която да бъдат извършени посочените конвертирания.
   7.   Съобщението до Комисията съдържа и предоставянията на радиочестоти, за които не е осъществимо конвертирането, и изтъква причините за неосъществимостта на конвертирането.
   8.   Държавите-членки, посочени в приложение I, гарантират, че от 1 януари 2015 г. всички предоставяния на радиочестоти за комуникация за оперативно управление, публикувани в централния регистър, са при канално отстояние от 8,33 kHz.
   9.   Когато поради технически причини не може да бъде гарантирано спазването на параграф 8, държавите-членки съобщават на Комисията не по-късно от 31 декември 2014 г. предоставянията на радиочестоти за комуникация за оперативно управление, за които няма да се осъществи конвертиране, и дават обосновка защо няма да се извърши конвертирането.
   10.   Държавите-членки гарантират, че не по-късно от 31 декември 2018 г. за всички предоставени радиочестоти е осъществено конвертиране към канално отстояние от 8,33 kHz, с изключение на:

               а)

               предоставените радиочестоти, за които се запазва канално отстояние от 25 kHz поради изискване за безопасност;

               б)

               предоставените радиочестоти при канално отстояние 25 kHz, използвани за нуждите на държавни въздухоплавателни средства.

         Член 7
   Задължения на доставчиците на аеронавигационно обслужване
   1.   Доставчиците на аеронавигационно обслужване гарантират, че техните системи за гласова комуникация, използващи канално отстояние от 8,33 kHz, позволяват приемлива от експлоатационна гледна точка гласова комуникация между ръководителите на полети и пилотите в рамките на зададеното работно покритие.
   2.   Доставчиците на аеронавигационно обслужване въвеждат процесите на уведомяване и първоначално съгласуване в своите системи за обработка на полетни данни в съответствие с Регламент (ЕО) № 1032/2006 на Комисията (8), както следва:

               а)

               информацията, че за даден полет се използва канално отстояние от 8,33 kHz, се предава между органите за КВД;

               б)

               информацията, че за даден полет се използва канално отстояние от 8,33 kHz, се предоставя на съответната работна позиция;

               в)

               ръководителят на полети разполага със средства да променя информацията за това дали за даден полет може да използва канално отстояние 8,33 kHz.

         Член 8
   Свързани процедури
   1.   Доставчиците на аеронавигационно обслужване, операторите и другите ползватели на радиотелефони гарантират, че всичките шест цифри от цифровото обозначение се използват за разпознаването на канала на предаване за радиотелефонна комуникация, освен когато и петата, и шестата цифра са нули, като в такъв случай се използват само първите четири цифри.
   2.   Доставчиците на аеронавигационно обслужване, операторите и другите ползватели на радиотелефони гарантират, че техните процедури за гласова комуникация въздух-земя в съответствие с разпоредбите на ИКАО, посочени в точка 3 от приложение II.
   3.   Доставчиците на аеронавигационно обслужване гарантират, че процедурите, приложими за въздухоплавателни средства, оборудвани с радиотелефони, които са пригодени за канално отстояние от 8,33 kHz, и за въздухоплавателни средства без такова оборудване, са посочени в писмата за споразумение между органите за ОВД.
   4.   Всички оператори и агентите, действащи от тяхно име, гарантират, че буквата Y е вмъкната в позиция 10 на полетния план за въздухоплавателни средства, оборудвани с радиотелефони, които са пригодени за канално отстояние от 8,33 kHz.
   5.   Операторите и агентите, действащи от тяхно име, гарантират, че когато се планира полет във въздушно пространство, за което се изисква наличието на борда на радиотелефони, пригодени за канално отстояние от 8,33 kHz, съответно указание е включено в полетния план за въздухоплавателни средства без такова оборудване, но които са освободени от задължението за наличието му на борда.
   6.   В случай на промяна в статуса на даден полет по отношение на използваемостта на канално отстояние от 8,33 kHz, операторите или агентите, действащи от тяхно име, изпращат съобщение за промяна до IFPS, като на съответната позиция се вмъква подходящо указание за това.
   7.   Управителният орган на мрежата гарантира, че IFPS обработва и разпространява получената от полетните планове информация относно използваемостта на канално отстояние от 8,33 kHz.
   Член 9
   Разпоредби за държавните въздухоплавателни средства
   1.   Държавите-членки гарантират, че държавните въздухоплавателни средства от транспортен тип, извършващи полети над полетно ниво 195, са оборудвани с радиотелефони, които са пригодени за канално отстояние от 8,33 kHz.
   2.   Когато ограничения по възлагането на поръчки пречат за спазване на разпоредбите на параграф 1, държавите-членки гарантират, че държавните въздухоплавателни средства от транспортен тип, извършващи полети над полетно ниво 195, са оборудвани не по-късно от 31 декември 2012 г. с радиотелефони, които са пригодени за канално отстояние от 8,33 kHz.
   3.   Държавите-членки гарантират, че държавните въздухоплавателни средства, които не са от транспортен тип и извършват полети над полетно ниво 195, са оборудвани с радиотелефони, които са пригодени за канално отстояние от 8,33 kHz.
   4.   Държавите-членки могат да позволят неспазване на параграф 3 поради:

               а)

               непреодолими ограничения от технически или бюджетен характер;

               б)

               ограничения по възлагането на поръчки.

         5.   Когато ограничения по възлагането на поръчки пречат за спазване на разпоредбите на параграф 3, държавите-членки гарантират, че държавните въздухоплавателни средства, които не са от транспортен тип и извършват полети над полетно ниво 195, са оборудвани не по-късно от 31 декември 2015 г. с радиотелефони, пригодени за канално отстояние от 8,33 kHz.
   6.   Държавите-членки гарантират, че новите държавни въздухоплавателни средства, влезли в експлоатация от 1 януари 2014 г., са оборудвани с радиотелефони, пригодени за канално отстояние от 8,33 kHz.
   7.   Държавите-членки гарантират, че от 1 януари 2014 г. подлежащите на подновяване радиотелефони, инсталирани на борда на държавните въздухоплавателни средства, се подновяват винаги с радиотелефони, които са пригодени за канално отстояние от 8,33 kHz.
   8.   Държавите-членки гарантират, че не по-късно от 31 декември 2018 г. всички държавни въздухоплавателни средства са оборудвани с радиотелефони, които са пригодени за канално отстояние от 8,33 kHz.
   9.   Без да се засягат националните процедури за съобщаване на информация относно държавните въздухоплавателни средства, държавите-членки съобщават на Комисията не по-късно от 30 юни 2018 г. списъка на държавните въздухоплавателни средства, които не могат да бъдат оборудвани с радиотелефони, пригодени за канално отстояние от 8,33 kHz, съгласно параграф 8 поради:

               а)

               непреодолими ограничения от технически или бюджетен характер;

               б)

               ограничения по възлагането на поръчки.

         10.   Когато ограничения по възлагането на поръчки пречат за спазване на разпоредбите на параграф 8, държавите-членки също така съобщават на Комисията не по-късно от 30 юни 2018 г. датата, до която съответните въздухоплавателни средства ще бъдат оборудвани с радиотелефони, пригодени за канално отстояние от 8,33 kHz. Въпросната дата не може да бъде по-късна от 31 декември 2020 г.
   11.   Параграф 8 не се прилага за държавни въздухоплавателни средства, които ще бъдат извадени от експлоатация до 31 декември 2025 г.
   12.   Доставчиците на ОВД гарантират, че държавните въздухоплавателни средства, които не са оборудвани с радиотелефони, пригодени за канално отстояние от 8,33 kHz, могат да бъдат поети за обслужване, при условие че те могат да бъдат обслужени безопасно в рамките на капацитета на системата за управление на въздушното движение за УКВ обхвата или за предоставени честоти при канално отстояние 25 kHz.
   13.   Държавите-членки публикуват в своите национални сборници за аеронавигационна информация и публикация процедурите за обслужване на държавните въздухоплавателни средства, които не са оборудвани с радиотелефони, пригодени за канално отстояние от 8,33 kHz.
   14.   Доставчиците на ОВД съобщават всяка година на държавата-членка, която ги е определила, своите планове за обслужване на държавни въздухоплавателни средства, които не са оборудвани с радиотелефони, пригодени за канално отстояние от 8,33 kHz, като в плановете вземат предвид ограниченията в капацитета, свързани с процедурите, посочени в параграф 13.
   Член 10
   Изисквания за безопасност
   Държавите-членки предприемат необходимите мерки, за да гарантират, че всички промени в съществуващите системи, посочени в член 2, параграф 1, или въвеждането на нови системи, се предхождат от оценка на безопасността, включително установяване на опасностите, оценка и намаляване на риска, осъществявана от заинтересованите страни. По време на тази оценка на безопасността като минимум се вземат предвид изискванията, изложени в приложение III.
   Член 11
   Съответствие или годност за използване на съставните части
   1.   Преди да издадат декларация за съответствие с изискванията на ЕО или за годност за използване съгласно член 5 от Регламент (ЕО) № 552/2004, производителите на съставни части на системите, посочени в член 2, параграф 1 от настоящия регламент, оценяват съответствието или годността за използване на тези съставни части в съответствие с изискванията, предвидени в част А от приложение IV към настоящия регламент.
   2.   Когато сертификат, издаден в съответствие с Регламент (ЕО) № 216/2008 на Европейския парламент и на Съвета (9) се отнася до съставни части, той се счита за декларация за съответствие с изискванията на ЕО или за годност за използване, ако включва доказателство за съответствие с приложимите изисквания по отношение на оперативната съвместимост, експлоатационните характеристики и безопасността, предвидени в настоящия регламент.
   Член 12
   Проверка на системите
   1.   Доставчиците на аеронавигационно обслужване, които могат да докажат или са доказали на своя национален надзорен орган, че изпълняват условията, изложени в приложение V, извършват проверка на системите, посочени в член 2, параграф 1, в съответствие с изискванията, изложени в приложение IV, част В.
   2.   Доставчиците на аеронавигационно обслужване, които не могат да докажат, че изпълняват условията, изложени в приложение V, възлагат на нотифициран орган проверка на системите, посочени в член 2, параграф 1. Проверката се извършва в съответствие с изискванията, изложени в приложение IV, част Г.
   3.   Когато сертификат, издаден в съответствие с Регламент (ЕО) № 216/2008 се отнася до системи, той се счита за декларация на ЕО за проверка, ако включва доказателство за съответствие с приложимите изисквания по отношение на оперативната съвместимост, експлоатационните характеристики и безопасността, предвидени в настоящия регламент.
   Член 13
   Допълнителни изисквания
   1.   Държавите-членки гарантират, че всички съответни участници са надлежно запознати с изискванията, предвидени в настоящия регламент и са подходящо обучени за служебните си функции.
   2.   Управителният орган на мрежата гарантира, че работещият с IFPS персонал, който участва в планирането на полетите, е надлежно запознат с изискванията, поставени от настоящия регламент, и е подходящо обучен за служебните си функции.
   3.   Доставчиците на аеронавигационно обслужване:

               а)

               изготвят и поддържат наръчници за работа, съдържащи необходимите инструкции и информация, позволяващи на всичките им съответни служители да прилагат разпоредбите на настоящия регламент;

               б)

               гарантират, че наръчниците, посочени в буква а), са достъпни и актуални, като по отношение на актуализацията и разпространението им се прилага подходящо управление на качеството и пълнотата на документацията;

               в)

               гарантират, че работните методи и оперативните процедури са в съответствие с настоящия регламент.

         4.   Управителният орган на мрежата гарантира, че службата за централизирана обработка и разпределение на полетни планове:

               а)

               изготвя и поддържа наръчници за работа, съдържащи необходимите инструкции и информация, позволяващи на всичките съответни служители да прилагат разпоредбите на настоящия регламент;

               б)

               гарантира, че наръчниците, посочени в буква а), са достъпни и актуални, като по отношение на актуализацията и разпространението им се прилага подходящо управление на качеството и пълнотата на документацията;

               в)

               гарантира, че работните методи и оперативните процедури са в съответствие с настоящия регламент.

         5.   Операторите гарантират, че персоналът, работещ с радиотехническо оборудване, е надлежно запознат с настоящия регламент и е подходящо обучен за използване на това оборудване, както и че в пилотската кабина са на разположение инструкции, когато това е възможно.
   6.   Държавите-членки предприемат необходимите мерки, за да гарантират спазването на настоящия регламент, включително публикуването на съответната информация в националните сборници за аеронавигационна информация и публикация.
   Член 14
   Освобождавания
   1.   В рамките на първа алинея от член 4 от Регламент (ЕО) № 730/2006 на Комисията (10) държавите-членки могат да издават временни дерогации от предвидените в член 5, параграф 1 от настоящия регламент задължения за наличието на борда на оборудване при полети, осъществявани по правилата за визуални полети.
   2.   Държавите-членки могат да предприемат мерки на местно равнище за освобождаване от спазването на член 4, параграф 5, член 5, параграф 4 и член 6, параграф 10 за случаи, които оказват ограничено въздействие върху мрежата.
   3.   Държавите-членки, предприемащи мерките, посочени в параграф 2, предоставят на Комисията подробна информация, която обосновава необходимостта от освобождаване, най-късно 1 година преди датите, определени в член 4, параграф 5, член 5, параграф 4 и член 6, параграф 10.
   4.   В срок от 6 месеца след получаването на подробна информация от държавите-членки съгласно параграф 3 и след консултация с управителния орган на мрежата, Комисията може да преразгледа освобождаването, издадено в съответствие с параграф 2, ако въздействието върху мрежата не е ограничено.
   Член 15
   Отмяна
   Регламент (ЕО) № 1265/2007 се отменя.
   Член 16
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 16 ноември 2012 година.

            За Комисията

            Председател

         José Manuel BARROSO

      (1)  ОВ L 96, 31.3.2004 г., стр. 26.

      (2)  ОВ L 96, 31.3.2004 г., стр. 1.

      (3)  ОВ L 283, 27.10.2007 г., стр. 25.

      (4)  ОВ L 185, 15.7.2011 г., стр. 1.

      (5)  ОВ L 218, 13.8.2008 г., стр. 82.

      (6)  ОВ L 96, 31.3.2004 г., стр. 10.

      (7)  ОВ L 14, 22.1.1993 г., стр. 1.

      (8)  ОВ L 186, 7.7.2006 г., стр. 27.

      (9)  ОВ L 79, 19.3.2008 г., стр. 1.

      (10)  ОВ L 128, 16.5.2006 г., стр. 3.

      ПРИЛОЖЕНИЕ I

         Държави-членки, за които се отнасят членове 5 и 6

      Държавите-членки, за които се отнасят член 5, параграф 2, член 6, параграф 3, член 6, параграф 5 и член 6, параграф 8, са следните:

                  —

                  Германия;

                  —

                  Ирландия;

                  —

                  Франция;

                  —

                  Италия;

                  —

                  Люксембург;

                  —

                  Унгария;

                  —

                  Нидерландия;

                  —

                  Австрия;

                  —

                  Обединеното кралство.

      ПРИЛОЖЕНИЕ II

         Разпоредби на ИКАО, посочени в членове 4 и 8

                  1.

                  Глава 2 „Въздушна подвижна радиослужба“, раздел 2.1 „Характеристики на системата за комуникация въздух-земя в УКВ честотен диапазон (VHF)“ и раздел 2.2 „Системни характеристики на наземните авиационни станции“ от приложение 10 към Чикагската конвенция, том III, част 2 (второ издание — юли 2007 г., включващо Изменение № 85).

                  2.

                  Глава 2 „Въздушна подвижна радиослужба“, раздел 2.1 „Характеристики на системата за комуникация въздух-земя в УКВ честотен диапазон (VHF)“, раздел 2.3.1 „Функция на предаване“ и раздел 2.3.2 „Функция на приемане“, без подраздел 2.3.2.8 „VDL — устойчивост на смущения“ от ИКАО, приложение 10 към Чикагската конвенция, том III, част 2 (второ издание — юли 2007 г., включващо Изменение № 85)

                  3.

                  Раздел 12.3.1.4 „8,33 kHz канално отстояние“ от ИКАО PANS-ATM Док. 4444 (15-о издание — 2007 г., включващо Изменение № 2)

      ПРИЛОЖЕНИЕ III

         Изисквания, посочени в член 10, които да бъдат взети предвид при оценката на безопасността

                  1.

                  Изложените в член 4, параграф 6, член 4, параграф 7; член 4, параграф 8, член 7, параграф 1, и член 7, параграф 2 изисквания по отношение на оперативната съвместимост и експлоатационните характеристики се вземат предвид при оценката на безопасността.

                  2.

                  Изложените в член 8 изисквания по съответните процедури се вземат предвид при оценката на безопасността.

                  3.

                  Изложените в член 9, параграфи 13 и 14 режими във връзка с държавни въздухоплавателни средства трябва да бъдат взети предвид при оценката на безопасността.

                  4.

                  Изискванията за съответствие, изложени в член 13, параграфи 1, 2, 5 и 6, се вземат предвид при оценката на безопасността.

                  5.

                  Държавите-членки гарантират, че когато за дадено предоставяне на честота се осъществи конвертиране към канално отстояние от 8,33 kHz, за новото предоставяне на честота се провежда изпитване през пробен период с подходяща продължителност, през който се проверява за безопасна експлоатация с течение на времето, преди да се направи регистриране в централния регистър.

                  6.

                  Държавите-членки гарантират, че конвертиранията към канално отстояние от 8,33 kHz са извършени при съобразяване с насоките на ИКАО за критерии за планиране на използването на честоти съгласно описаното в част II — „VHF Air-Ground Communications Frequency Assignment Planning Criteria“ („Критерии за планиране на присвояването на честоти за комуникацията въздух-земя в УКВ честотен диапазон“), от EUR Frequency Management Manual („Ръководството за управление на използването на честоти“) — ICAO EUR Doc 011.

                  7.

                  Доставчиците на аеронавигационно обслужване гарантират публикуването и надлежното прилагане на процедури за обслужване на въздухоплавателни средства, които не са оборудвани за използване на канално отстояние от 8,33 kHz, при експлоатацията им във въздушно пространство, за което се изисква наличието на борда на радиотелефони, пригодени за канално отстояние от 8,33 kHz.

                  8.

                  Доставчиците на аеронавигационно обслужване и/или операторите на летища гарантират публикуването и надлежното прилагане на процедури за обслужване на въздухоплавателни средства, които не са оборудвани за използване на канално отстояние от 8,33 kHz, в летищни зони, в които се използва канално отстояние от 8,33 kHz.

                  9.

                  Държавите-членки, които при предоставянето на радиочестоти конвертират каналното отстояние на 8,33 kHz в която и да е част от своето въздушно пространство:

                              а)

                              гарантират, че операторите на въздухоплавателни средства, експлоатирани в това въздушно пространство, са информирани, че тези въздухоплавателни средства трябва да бъдат оборудвани с радиотелефони, пригодени за канално отстояние от 8,33 kHz;

                              б)

                              гарантират предоставянето на подходящо обучение на членовете на полетния екипаж, използващи съгласно член 2, параграф 5 радиотелефони за канално отстояние от 25 kHz във въздушно пространство, за което се изисква наличието на борда на радиотелефони, пригодени за канално отстояние от 8,33 kHz;

                              в)

                              извършват местна оценка на безопасността преди конвертирането, при която се вземат предвид цялото очаквано движение през въпросното въздушно пространство и евентуалните проблеми, породени от действащата система за гласова комуникация в цялото околно въздушно пространство.

      ПРИЛОЖЕНИЕ IV
      ЧАСТ А

         Изисквания, посочени в член 11, за оценка на съответствието или годността за използване на съставните части

                  1.

                  При проверката се доказва съответствието на съставните части с изискванията на настоящия регламент към експлоатационните им характеристики, или че са годни за използване, когато тези съставни части функционират в изпитателни условия.

                  2.

                  Прилагането от страна на производителя на модула, описан в част Б, се счита за подходяща процедура за оценка на съответствието, чрез която се гарантира и декларира съответствието на съставните части. Допускат се също еквивалентни или по-строги процедури.

            ЧАСТ Б

         Модул за вътрешен производствен контрол

                  1.

                  Този модул описва процедурата, с която производителят или неговият установен в Съюза упълномощен представител, изпълняващ предвидените в точка 2 задължения, гарантира и декларира, че въпросните съставни части отговарят на изискванията на настоящия регламент. Производителят или негов упълномощен представител, установен в Съюза, трябва да изготви писмена декларация за съответствие или годност за използване в съответствие с точка 3 от приложение III към Регламент (ЕО) № 552/2004.

                  2.

                  Производителят трябва да изготви техническата документация, описана в точка 4. Той или неговият упълномощен представител, установен в Съюза, трябва да съхраняват документацията на разположение на съответните национални надзорни органи за целите на инспекциите и на разположение на доставчиците на аеронавигационно обслужване, които интегрират тези съставни части в своите системи, за период от най-малко 10 години, считано от датата на производство на последната съставна част. Производителят или неговият упълномощен представител, установен в Съюза, информира държавите-членки за това къде и как може да бъде предоставена горепосочената техническа документация.

                  3.

                  Ако производителят не е установен в Съюза, той определя лицето/лицата, което/които пласира/т съставните части на пазара на Съюза. Това/тези лице/лица информира/т държавите-членки за това къде и как може да бъде предоставена горепосочената техническа документация.

                  4.

                  Техническата документация трябва да доказва съответствието на съставните части с изискванията на настоящия регламент. Същата трябва, доколкото това е от значение за оценката, да отразява проектирането, производството и функционирането на съставните части.

                  5.

                  Производителят или неговият упълномощен представител съхранява копие от декларацията за съответствие или годност за използване заедно с техническата документация.

            ЧАСТ В

         Изисквания относно проверката на системите съгласно член 12, параграф 1

                  1.

                  Проверката на системите, посочени в член 2, параграф 1, доказва, че тези системи отговарят на изискванията по отношение на оперативната съвместимост, експлоатационните характеристики и безопасността, предвидени в настоящия регламент, в среда за оценка, която отразява особеностите на работната среда на тези системи. По-специално:

                              —

                              проверката на съобщителните системи доказва, че за гласови комуникации се използва канално отстояние от 8,33 kHz в съответствие с член 4 и че експлоатационните характеристики на прилагащите 8,33 kHz системи за гласови комуникации са в съответствие с член 4, параграф 7,

                              —

                              проверката на системите за обработка на полетни данни доказва, че функционалните възможности, описани в член 7, параграф 2, са осъществени правилно.

                  2.

                  Проверката на системите, посочени в член 2, параграф 1, се извършва в съответствие с подходящи и утвърдени практики за изпитване.

                  3.

                  Инструментите за изпитване, които се използват при проверката на системите, посочени в член 2, параграф 1, притежават подходящи функционални възможности.

                  4.

                  В резултат на проверката на системите, посочени в член 2, параграф 1, получават елементите на техническото досие, което се изисква съгласно точка 3 от приложение IV към Регламент (ЕО) № 552/2004, включително следните елементи:

                              —

                              описание на изпълнението,

                              —

                              протокол от инспекциите и изпитванията, извършени преди пускането на системата в експлоатация.

                  5.

                  Доставчикът на аеронавигационно обслужване управлява дейностите по проверката, и по-специално:

                              —

                              определя подходящата среда за оценка на работното и техническото състояние, отразяваща особеностите на работната среда,

                              —

                              проверява дали планът за провеждане на изпитванията описва интегрирането на системите, посочени в член 2, параграф 1, в среда за оценка на работното и техническото състояние,

                              —

                              проверява дали планът за провеждане на изпитванията осигурява пълно покриване на приложимите изисквания по отношение на оперативната съвместимост, експлоатационните характеристики и безопасността, предвидени в настоящия регламент,

                              —

                              осигурява съответствието и качеството на техническата документация и на плана за провеждане на изпитванията,

                              —

                              планира организацията на изпитанията, персонала, инсталирането и конфигурирането на изпитателната платформа,

                              —

                              извършва инспекциите и изпитванията съгласно зададеното в плана за провеждане на изпитванията,

                              —

                              изготвя протокола, представящ резултатите от инспекциите и изпитванията.

                  6.

                  Доставчикът на аеронавигационно обслужване гарантира, че системите, посочени в член 2, параграф 1, работещи в среда за оценка на функционирането, отговарят на изискванията по отношение на оперативната съвместимост, експлоатационните характеристики и безопасността, предвидени в настоящия регламент.

                  7.

                  При удовлетворително завършване на проверката за съответствие доставчиците на аеронавигационно обслужване изготвят декларация на ЕО за проверка на системата и я представят на националния надзорен орган заедно с техническото досие съгласно изискванията на член 6 от Регламент (ЕО) № 552/2004.

            ЧАСТ Г

         Изисквания относно проверката на системите съгласно член 12, параграф 2

                  1.

                  Проверката на системите, посочени в член 2, параграф 1, трябва да докаже, че тези системи отговарят на изискванията по отношение на оперативната съвместимост, експлоатационните характеристики и безопасността, предвидени в настоящия регламент, в среда за оценка, която отразява особеностите на работната среда на тези системи. По-специално:

                              —

                              проверката на съобщителните системи трябва да докаже, че за гласови комуникации се използва канално отстояние от 8,33 kHz в съответствие с член 4 и че експлоатационните характеристики на прилагащите 8,33 kHz системи за гласови комуникации са в съответствие с член 4, параграф 7,

                              —

                              проверката на системите за обработка на полетни данни трябва да докаже, че функционалните възможности, описани в член 7, параграф 2, са осъществени правилно.

                  2.

                  Проверката на системите, посочени в член 2, параграф 1, се извършва в съответствие с подходящи и утвърдени практики за изпитване.

                  3.

                  Инструментите за изпитване, които се използват при проверката на системите, посочени в член 2, параграф 1, трябва да притежават подходящи функционални възможности.

                  4.

                  В резултат на проверката на системите, определени в член 2, параграф 1, трябва да се получат елементите на техническото досие, което се изисква съгласно точка 3 от приложение IV към Регламент (ЕО) № 552/2004, включително следните елементи:

                              —

                              описание на изпълнението,

                              —

                              протокол от проверките и изпитванията, извършени преди пускането на системата в експлоатация.

                  5.

                  Доставчикът на аеронавигационно обслужване определя подходящата среда за оценка на работното и техническото състояние, отразяваща особеностите на работната среда, и осигурява извършването на дейностите по проверката от нотифициран орган.

                  6.

                  Нотифицираният орган управлява дейностите по проверката, и по-специално:

                              —

                              проверява дали планът за провеждане на изпитванията описва интегрирането на системите, посочени в член 2, параграф 1, в среда за оценка на работното и техническото състояние,

                              —

                              проверява дали планът за провеждане на изпитванията осигурява пълно покриване на приложимите изисквания по отношение на оперативната съвместимост, експлоатационните характеристики и безопасността, предвидени в настоящия регламент,

                              —

                              осигурява съответствието и качеството на техническата документация и на плана за провеждане на изпитванията,

                              —

                              планира организацията на изпитванията, персонала, инсталирането и конфигурирането на изпитателната платформа,

                              —

                              извършва инспекциите и изпитванията съгласно зададеното в плана за провеждане на изпитванията,

                              —

                              изготвя протокола, представящ резултатите от инспекциите и изпитванията.

                  7.

                  Нотифицираният орган гарантира, че системите, посочени в член 2, параграф 1, работещи в среда за оценка на функционирането, отговарят на изискванията по отношение на оперативната съвместимост, експлоатационните характеристики и безопасността, предвидени в настоящия регламент.

                  8.

                  При удовлетворително приключване на задачите по проверката нотифицираният орган изготвя сертификат за съответствие по отношение на задачите, които е изпълнил.

                  9.

                  След това доставчикът на аеронавигационно обслужване изготвя декларацията на ЕО за проверка на системата и я представя на националния надзорен орган заедно с техническото досие съгласно изискванията на член 6 от Регламент (ЕО) № 552/2004.

      ПРИЛОЖЕНИЕ V

         Условия, за които се отнася член 12

                  1.

                  Доставчикът на аеронавигационно обслужване трябва да е въвел методи за докладване в своята организация, които да осигуряват и доказват безпристрастността и независимостта на преценката по отношение на дейностите по проверката.

                  2.

                  Доставчикът на аеронавигационно обслужване трябва да гарантира, че персоналът, който участва в процесите на проверката, извършва проверките с възможно най-голяма професионална почтеност и с възможно най-голяма техническа компетентност и не е подложен на каквито и да било въздействия и стимули, особено от финансов характер, които биха могли да повлияят на преценката или на резултатите от проверките му, особено от страна на лица или групи от лица, засегнати от резултатите от тези проверки.

                  3.

                  Доставчикът на аеронавигационно обслужване трябва да гарантира, че персоналът, който участва в процесите на проверката, има достъп до оборудване, което му дава възможност да извършва правилно необходимите проверки.

                  4.

                  Доставчикът на аеронавигационно обслужване трябва да гарантира, че персоналът, който участва в процесите на проверката, е преминал солидно техническо и професионално обучение, има задоволителни знания за изискванията за проверките, които той трябва да извършва, адекватен опит за такива операции, както и способностите, изисквани за изготвянето на декларациите, архивите и протоколите, които доказват, че проверките са били проведени.

                  5.

                  Доставчикът на аеронавигационно обслужване трябва да гарантира, че персоналът, който участва в процесите на проверката, е в състояние да извършва проверките си безпристрастно. Възнаграждението му не трябва да зависи от броя на извършените проверки или от резултатите от тези проверки.


title: Регламент за изпълнение (ЕС) 2016/2292 на Комисията от 16 декември 2016 година за определяне на средно претеглената стойност на максималните цени за терминиране в мобилни мрежи в Съюза и за отмяна на Регламент за изпълнение (ЕС) 2015/2352 (Текст от значение за ЕИП )

text:
               17.12.2016

               BG

               Официален вестник на Европейския съюз

               L 344/77

         РЕГЛАМЕНТ ЗА ИЗПЪЛНЕНИЕ (ЕС) 2016/2292 НА КОМИСИЯТА
   от 16 декември 2016 година
   за определяне на средно претеглената стойност на максималните цени за терминиране в мобилни мрежи в Съюза и за отмяна на Регламент за изпълнение (ЕС) 2015/2352
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 531/2012 на Европейския парламент и на Съвета от 13 юни 2012 г. относно роуминга в обществени мобилни съобщителни мрежи в рамките на Съюза (1), и по-специално член 6д, параграф 2 от него,
   като има предвид, че:

               (1)

               В съответствие с Регламент (ЕС) № 531/2012 местните доставчици не налагат никаква надценка в допълнение към националната цена на дребно на роуминг клиенти в която и да е държава членка за получено регулирано роуминг повикване, което е в разрешените лимити по политиката за справедливо ползване. Тази разпоредба се прилага от 15 юни 2017 г., при условие че към тази дата е станал приложим законодателният акт, приет в резултат на предложението относно пазара на роуминг на едро, посочено в член 19, параграф 2 от същия регламент.

               (2)

               В съответствие с Регламент (ЕС) № 531/2012 местните доставчици могат да прилагат надценка, в допълнение към националната цена на дребно, за потреблението на регулирани роуминг услуги на дребно през преходния период от 30 април 2016 г. до датата, когато стане приложим законодателният акт, предвиден в член 19, параграф 2 от същия регламент.

               (3)

               Регламент (ЕС) № 531/2012 позволява на местните доставчици да прилагат, след изтичане на преходния период, надценка в допълнение към националната цена на дребно за потреблението на регулирани роуминг услуги на дребно, които превишават определените лимити по политиката за справедливо ползване.

               (4)

               Регламент (ЕС) № 531/2012 ограничава надценката, прилагана за получени регулирани роуминг повиквания, до средно претеглената стойност на максималните цени за терминиране в мобилни мрежи в Съюза.

               (5)

               Регламент за изпълнение (ЕС) 2015/2352 на Комисията (2) определя средно претеглената стойност на максималните цени за терминиране в мобилни мрежи в Съюза, която се прилага от 30 април 2016 г., въз основа на данните от 1 юли 2015 г.

               (6)

               Органът на европейските регулатори в областта на електронните съобщения предостави на Комисията актуализирана информация, събрана от националните регулаторни органи на държавите членки, относно: i) наложеното от тях максимално ниво на цените за терминиране в мобилни мрежи в съответствие с членове 7 и 16 от Директива 2002/21/ЕО на Европейския парламент и на Съвета (3) („Рамковата директива“), както и с член 13 от Директива 2002/19/ЕО на Европейския парламент и на Съвета (4) („Директивата за достъпа“), на всеки национален пазар на едро за терминиране на гласови повиквания в отделни мобилни мрежи; и ii) общия брой на абонатите в държавите членки.

               (7)

               В съответствие с Регламент (ЕС) № 531/2012 Комисията изчисли средно претеглената стойност на максималните цени за терминиране в мобилни мрежи в Съюза, като: i) умножи разрешената в дадена държава членка максимална цена за терминиране в мобилни мрежи по общия брой на абонатите в тази държава членка; ii) сумира стойностите на това произведение за всички държави членки; и iii) раздели получената обща стойност на общия брой на абонатите във всички държави членки, въз основа на данните от 1 юли 2016 г. За държавите извън еврозоната е използван средният обменен курс на валутата им през второто тримесечие на 2016 г., получен от базата данни на Европейската централна банка.

               (8)

               Следователно е необходимо да се актуализира средно претеглената стойност на максималните цени за терминиране в мобилни мрежи в Съюза, определена в Регламент за изпълнение (ЕС) 2015/2352.

               (9)

               Поради това Регламент за изпълнение (ЕС) 2015/2352 следва да бъде отменен.

               (10)

               Съгласно Регламент (ЕС) № 531/2012 Комисията преразглежда ежегодно средно претеглената стойност на максималните цени за терминиране в мобилни мрежи в Съюза.

               (11)

               Мерките, предвидени в настоящия регламент, са в съответствие със становището на Комитета за регулиране на съобщенията,

         ПРИЕ НАСТОЯЩИЯ РЕГЛАМЕНТ:
   Член 1
   Средно претеглената стойност на максималните цени за терминиране в мобилни мрежи в Съюза е определена на 0,0108 EUR на минута.
   Член 2
   Регламент за изпълнение (ЕС) 2015/2352 се отменя.
   Член 3
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 16 декември 2016 година.

            За Комисията

            Председател

         Jean-Claude JUNCKER

      (1)  ОВ L 172, 30.6.2012 г., стр. 10.

      (2)  Регламент за изпълнение (ЕС) 2015/2352 на Комисията от 16 декември 2015 г. за определяне на средно претеглената стойност на максималните цени за терминиране в мобилни мрежи в Съюза (ОВ L 331, 17.12.2015 г., стр. 7).

      (3)  Директива 2002/21/ЕО на Европейския парламент и на Съвета от 7 март 2002 г. относно общата регулаторна рамка за електронните съобщителни мрежи и услуги (Рамкова директива) (ОВ L 108, 24.4.2002 г., стр. 33).

      (4)  Директива 2002/19/ЕО на Европейския парламент и на Съвета от 7 март 2002 г. относно достъпа до електронни съобщителни мрежи и тяхната инфраструктура и взаимосвързаността между тях (Директива за достъпа) (ОВ L 108, 24.4.2002 г., стр. 7).


title: Регламент за изпълнение (ЕС) 2017/441 на Комисията от 13 март 2017 година за изменение на Регламент (ЕО) № 1210/2003 на Съвета относно определени специфични ограничения върху икономическите и финансовите отношения с Ирак

text:
               14.3.2017

               BG

               Официален вестник на Европейския съюз

               L 67/78

         РЕГЛАМЕНТ ЗА ИЗПЪЛНЕНИЕ (ЕС) 2017/441 на Комисията
   от 13 март 2017 година
   за изменение на Регламент (ЕО) № 1210/2003 на Съвета относно определени специфични ограничения върху икономическите и финансовите отношения с Ирак
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1210/2003 на Съвета от 7 юли 2003 г. относно определени специфични ограничения върху икономическите и финансовите отношения с Ирак и за отмяна на Регламент (ЕО) № 2465/96 (1), и по-специално член 11, буква б) от него,
   като има предвид, че:

               (1)

               В приложение III към Регламент (ЕО) № 1210/2003 са изброени институциите, корпорациите и агенциите, физическите и юридическите лица, органите и образуванията от предишното правителство на Ирак, обхванати от предвиденото в същия регламент замразяване на финансови средства и икономически ресурси, които са се намирали извън Ирак към 22 май 2003 г.

               (2)

               На 8 март 2017 г. Комитетът по санкциите към Съвета за сигурност на Организацията на обединените нации реши да заличи едно вписване от списъка на лицата и образуванията, по отношение на които следва да се прилага замразяването на финансови средства и икономически ресурси.

               (3)

               Поради това приложение III към Регламент (ЕО) № 1210/2003 следва да бъде съответно изменено,

         ПРИЕ НАСТОЯЩИЯ РЕГЛАМЕНТ:
   Член 1
   Приложение III към Регламент (ЕО) № 1210/2003 се изменя в съответствие с посоченото в приложението към настоящия регламент.
   Член 2
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 13 март 2017 година.

            За Комисията,

            от името на председателя,

            Изпълняващ длъжността началник на Службата за инструментите в областта на външната политика

      (1)  ОВ L 169, 8.7.2003 г., стр. 6.

      ПРИЛОЖЕНИЕ
      В приложение III към Регламент (ЕО) № 1210/2003 се заличава следното вписване:

                     „91.

                     NATIONAL CHEMICAL AND PLASTIC COMPANY. Адрес: P.O. Box 2302, Alwiya/Baghdad Za'afaraniya, Baghdad, Iraq.“